“ฟินันเซีย” แนะซื้อ SAPPE เป้า 37 บ. หลังกำไร Q3 โตเกินคาด หนุนทั้งปีพุ่งแตะ 438 ลบ.
“ฟินันเซีย” เชียร์ซื้อ SAPPE เป้า 37 บ. หลังโชว์กำไร Q3 โต 11.9% แตะ 142 ลบ. หนุนกำไรทั้งปีโตแตะ 438 ลบ. ลุ้นปี 65 โตต่อรับแผนออกผลิตภัณฑ์กัญชง
“ฟินันเซีย” เชียร์ซื้อ SAPPE เป้า 37 บ. หลังโชว์กำไร Q3 โตเกินคาดแตะ 142 ลบ. มองบวกปี 65 ออกผลิตภัณฑ์กัญชงหนุนผลงานโต
12 พ.ย. 2564

บริษัทหลักทรัพย์ ฟินันเซีย ไซรัส ระบุในบทวิเคราะห์ (12 พ.ย.64) เกี่ยวกับหุ้น บริษัท เซ็ปเป้ จำกัด (มหาชน) หรือ SAPPE หลังรายงานกำไรสุทธิไตรมาส 3 ปี 2564 เท่ากับ 142 ล้านบาท เพิ่มขึ้น 11.9% เมื่อเทียบกับไตรมาสก่อนหน้าเพิ่มขึ้น 6.9% เมื่อเทียบกับงวดเดียวกันของปีก่อน หากไม่รวม FX Loss 3 ล้านบาท จะมีกำไรปกติเท่ากับ 145 ล้านบาท เพิ่ม 14% เมื่อเทียบกับไตรมาสก่อนหน้าเพิ่ม 10.6% เมื่อเทียบกับงวดเดียวกันของปีก่อนดีกว่าคาด 9% และเป็นกำไรสูงสุดใหม่
อย่างไรก็ดีแม้รายได้ในประเทศจะถูกกระทบจาก COVID ทำให้ ลดลง 31.6% เมื่อเทียบกับงวดเดียวกันของปีก่อนแต่ด้วยสินค้าใหม่จึงช่วยพยุงให้โตเพิ่ม 3.5% เมื่อเทียบกับไตรมาสก่อนหน้าได้ และสิ่งที่ดีอย่างน่าประทับใจคือ การเติบโตของรายได้ส่งออก เพิ่ม 17.1% เมื่อเทียบกับไตรมาสก่อนหน้าเพิ่ม 47.2% เมื่อเทียบกับงวดเดียวกันของปีก่อนและเป็นการเติบโตในทุกประเทศทั้งอินโดนีเซีย ฟิลิปปินส์ สหรัฐ ยุโรป เกาหลีใต้ และตะวันออกกลาง ท่ามกลางวิกฤติปัญหาขาดแคลนเรือตู้คอนเทนเนอร์
นอกจากนี้บริษัทได้แสดงให้เห็นถึงความสามารถในการจัดการสายเรือให้กับลูกค้าได้อย่างดี และด้วยมาร์จิ้นที่ดีของรายได้ส่งออก ช่วยหักล้างผลลบของต้นทุนเม็ดพลาสติก PET ที่ปรับขึ้นแรงได้ทั้งหมด ส่งผลให้อัตรากำไรขั้นต้นเร่งตัวขึ้นเป็น 40.5% ทำจุดสูงสุดในรอบ 17 ไตรมาส แม้ค่าใช้จ่ายจะปรับขึ้นแรง จากต้นทุนค่าระวางเรือที่ปรับตัวสูงขึ้น แต่บริษัทสามารถผลักให้กับลูกค้าได้ทั้งหมด ถูกหักล้างกับรายได้อื่นที่ปรับขึ้นในทิศทางเดียวกัน ส่งผลให้บริษัททาจุดสูงสุดใหม่ได้ทั้งรายได้และกำไรสุทธิ
ด้านบริษัทมีกำไรสุทธิงวด 9 เดือนปี 2564  เท่ากับ 356 ล้านบาท เพิ่ม19.5% เมื่อเทียบกับงวดเดียวกันของปีก่อนคิดเป็นสัดส่วน 81% ของประมาณการทั้งปี แนวโน้มกำไร ไตรมาส 4 ปี 2564 จะอ่อนตัวลง เมื่อเทียบกับไตรมาสก่อนหน้าเพราะเป็น Low Season ของธุรกิจ
ขณะที่ต้นทุนเม็ดพลาสติกยังทรงตัวใกล้เคียงไตรมาส3ปี25563 และคาดกำไรจะกลับมาฟื้นตัวใน ไตรมาสแรกของปี2565 ตามฤดูกาล คาดหวังรายได้ในประเทศจะกลับมาโตหลัง COVID คลี่คลายและยังมีแผนออกสินค้าใหม่มากขึ้น รวมถึงน่าจะได้เห็นผลิตภัณฑ์กัญชงจากบริษัทอย่างเร็วใน ครึ่งปีแรกของปี 2565
ดังนั้นยังคงประมาณการกำไรสุทธิปี 2564-2565 ไว้ตามเดิมที่ 438 ล้านบาท เพิ่ม 15.2% เมื่อเทียบกับงวดเดียวกันของปีก่อนและ 496 ล้านบาท เพิ่ม 13.3% เมื่อเทียบกับงวดเดียวกันของปีก่อนตามลำดับ ยังคงราคาเป้าหมายที่ 37 บาท (อิง PE เดิม 23 เท่า)
 
 